RO Jurnalul Oficial al Uniunii Europene C 113/75

Acțiune introdusă la 4 martie 2010 — Regatul Unit/Comisia

(Cauza T-115/10)

2010/C 113/109

Limba de procedură: engleza

Părțile

Reclamant: Regatul Unit al Marii Britanii și Irlandei de Nord (reprezentanți: S. Ossowski, agent, asistat de D.Wyatt, QC și M. Wood, Barrister)

Pârâtă: Comisia Europeană

Concluziile reclamantului

— Anularea Deciziei 2010/45/UE a Comisiei din 22 decembrie 2009 de adoptare, în temeiul Directivei 92/43/CEE a Consiliului (Directiva Habitate) (1), a celei de a treia liste actualizate a siturilor de importanță comunitară pentru regiunea biogeografică mediteraneeană (2), în măsura în care include situl de importanță comunitară Estrecho Oriental, identificat prin codul ES6120032;

— obligarea Comisiei la plata cheltuielilor de judecată.

Motivele și principalele argumente

Prin intermediul prezentei acțiuni, reclamantul contestă validitatea Deciziei 2010/45/UE a Comisiei [notificată cu numărul C(2009) 10406], în măsura includerii sitului de importanță comunitară Estrecho Oriental, și solicită anularea înregistrării sitului de importanță comunitară Estrecho Oriental.

În susținerea cererii reclamantul invocă următoarele motive.

În primul rând, reclamantul afirmă că decizia atacată a fost adoptată cu încălcarea Directivei 92/43/CEE, în sensul că înregistrarea sitului spaniol de importanță comunitară Estrecho Oriental a fost incompatibilă cu aceasta, întrucât:

— o suprafață foarte mare a acestui sit este localizată în cadrul apelor teritoriale britanice ale Gibraltarului (BGTW), care intră în cadrul controlului efectiv al Regatului Unit și nu al Spaniei, și

— întrucât se suprapune în totalitate cu situl britanic de importanță comunitară Southern Waters of Gibraltar deja existent.

În al doilea rând, reclamantul susține că decizia atacată a fost adoptată cu încălcarea principiului securității juridice, prin faptul că înregistrarea sitului de importanță comunitară Estrecho Oriental impune obligații Spaniei în temeiul Directivei 92/43/CEE în ceea ce privește o arie din cadrul unui sit existent de importanță comunitară, cu privire la care Government of Gibraltar are deja obligații identice în temeiul acestei directive. Efectul este de a califica sau de a pune în discuție autoritatea Government of Gibraltar de a transpune directiva în situl de importanță comunitară Southern Waters of Gibraltar și de a aplica legislația din Gibraltar în BGTW, creând o insecuritate juridică pentru Government of Gibraltar și pentru cetățenii Uniunii Europene.

În al treilea rând, reclamantul susține că decizia atacată a fost adoptată cu încălcarea principiului proporționalității, prin faptul că înregistrarea sitului spaniol de importanță comunitară Estrecho Oriental astfel încât să includă întregul sit britanic de importanță comunitară Southern Waters of Gibraltar și alte arii ale BGTW nu este nici corespunzătoare, nici necesară pentru realizarea obiectivelor de mediu urmărite de Directiva 92/43/CEE.

În sfârșit, reclamantul afirmă că înregistrarea contestată a sitului de importanță comunitară Estrecho Oriental trebuie anulată în întregime, întrucât anularea parțială a înregistrării ar afecta esența sa și ar necesita modificarea de către Tribunal a înregistrării, recalcularea punctului central al sitului de importanță comunitară și a suprafeței sale și ar impune o evaluare ecologică a eligibilității în ceea ce privește partea rămasă din sit pentru a fi calificată ca un sit de importanță comunitară.

(1) Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică, JO 1992 L 206, p. 7, Ediție specială, 15/vol. 2, p. 109.

(2) JO 2010 L 30, p. 322.